Finanzi Sostenibbli: Pjan ta' Azzjoni tal-Kummissjoni għal ekonomija aktar ekoloġika u aktar nadifa

Illum, il-Kummissjoni Ewropea qed tiżvela l-istrateġija tagħha għal sistema finanzjarja li tappoġġa l-aġenda tal-UE għall-klima u għall-iżvilupp sostenibbli.

Hekk kif il-pjaneta tagħna qed tiffaċċja dejjem aktar il-konsegwenzi imprevedibbli tat-tibdil fil-klima u t-tnaqqis tar-riżorsi, jeħtieġ li tittieħed azzjoni urġenti biex nadattaw għal mudell aktar sostenibbli.

Madwar €180 biljun ta' investimenti addizzjonali fis-sena huma meħtieġa biex jinkisbu l-miri tal-UE sal-2030 li sar qbil dwarhom f'Pariġi, inkluż tnaqqis ta' 40 % fl-emissjonijiet ta' gassijiet serra.

Din hija r-raġuni għaliex, fuq il-bażi tar-rakkomandazzjonijiet stabbiliti minn Grupp ta' Esperti ta' Livell Għoli dwar il-Finanzi Sostenibbli (HLEG), il-Kummissjoni llum qed tistabbilixxi pjan direzzjonali biex issaħħaħ ir-rwol tal-finanzi fil-kisba ta' ekonomija li tiffunzjona tajjeb li twettaq miri amjentali u wkoll soċjali.

Il-Pjan ta' Azzjoni tal-lum dwar il-finanzi sostenibbli huwa parti mill-isforzi tal-Unjoni tas-Swieq Kapitali (USK) biex torbot il-finanzi mal-ħtiġijiet speċifiċi tal-ekonomija Ewropea għall-benefiċċju tal-planeta u tas-soċjetà tagħna.

Huwa wkoll wieħed mill-passi ewlenin lejn l-implimentazzjoni tal-Ftehim storiku ta' Pariġi u l-aġenda tal-UE għall-iżvilupp sostenibbli.

L-ewwel Viċi President Frans Timmermans qal: "Li nimxu lejn ekonomija aktar ekoloġika u aktar sostenibbli huwa tajjeb għall-ħolqien tal-impjiegi, tajjeb għan-nies u tajjeb għall-pjaneta.

Illum, qed niżguraw li s-sistema finanzjarja taħdem lejn din il-mira.

Il-proposti tagħna se jippermettu lill-investituri u liċ-ċittadini individwali jagħmlu għażla pożittiva sabiex il-flus tagħhom jintużaw b'mod aktar responsabbli u għall-benefiċċju tas-sostenibbiltà."

Valdis Dombrovskis, il-Viċi President inkarigat mill-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: “Ispirati mill-ħidma tal-Grupp ta' Esperti ta' Livell Għoli, illum qed nippreżentaw il-pjanijiet tagħna għal riforma komprensiva li tista' tistabbilixxi l-parametru referenzjarju globali għal finanzi sostenibbli.

Huwa biss bl-għajnuna tas-settur finanzjarju li nistgħu nkopru l-ħtiġijiet ta' finanzjament ta' €180 biljun fis-sena sabiex nilħqu l-miri tagħna tal-klima u tal-enerġija.

Dan se jgħin biex jappoġġja futur sostenibbli għall-ġenerazzjonijiet li jmiss.”

Jyrki Katainen, il-Viċi President inkarigat mill-Impjiegi, it-Tkabbir, l-Investiment u l-Kompetittività, qal: "L-UE diġà tinsab fuq quddiem nett meta niġu għall-investiment fl-effiċjenza fir-riżorsi u fl-infrastruttura soċjali permezz tal-Fond Ewropew għall-Investimenti Strateġiċi.

Tal-anqas 40 % tal-investimenti fl-infrastruttura tal-FEIS se jiġu diretti lejn proġetti li jikkontribwixxu biex jintlaħqu l-miri tal-Ftehim ta' Pariġi għall-ġlieda kontra t-tibdil fil-klima.

Fl-istess waqt, li jinħolqu kundizzjonijiet għall-investituri privati biex jinvestu b'mod sostenibbli huwa kruċjali sabiex tinkiseb tranżizzjoni fid-direzzjoni ta' ekonomija ċirkolari aktar nadifa u aktar effiċjenti fir-riżorsi.”

Miguel Arias Cañete, il-Kummissarju għall-Azzjoni Klimatika u l-Enerġija, qal: L-investimenti globali huma kruċjali għall-ġlieda kontra t-tibdil fil-klima, fejn diġà ġew investiti triljuni f'soluzzjonijiet bħal enerġiji rinovabbli u effiċjenza enerġetika.

Il-Ftehim ta' Pariġi huwa opportunità ta' investiment massiva.

Kif nistgħu nisfruttawha?

Illum, il-pjan ta' azzjoni se jgħin lis-settur finanzjarju tal-Ewropa jieħu pożizzjoni bħala destinazzjoni globali ewlenija għall-investimenti fit-teknoloġiji ekoloġiċi.”

Karatteristiċi ewlenin tal-Pjan ta' Azzjoni

Sena ilu, il-Kummissjoni ħatret Grupp ta' Esperti ta' Livell Għoli dwar il-finanzi sostenibbli biex jelabora sett komprensiv ta' rakkomandazzjonijiet għas-settur finanzjarju biex jappoġġaw it-tranżizzjoni lejn ekonomija b'livell baxx ta' emissjonijiet tal-karbonju.

Ispirata mir-rapport finali tagħhom, il-Kummissjoni llum qed tipproponi strateġija tal-UE dwar finanzi sostenibbli li tistabbilixxi pjan direzzjonali għal ħidma ulterjuri u azzjonijiet futuri li jkopru kull attur rilevanti fis-sistema finanzjarja.

Dawn jinkludu:

Li tiġi stabbilita lingwa komuni għal finanzi sostenibbli, jiġifieri sistema ta' klassifikazzjoni tal-UE – jew tassonomija – biex tiddefinixxi x'inhu sostenibbli u tidentifika l-oqsma fejn l-investiment sostenibbli jista' jagħmel l-akbar impatt.

Li jinħolqu tikketti tal-UE għal prodotti finanzjarji ekoloġiċi fuq il-bażi ta' din is-sistema ta' klassifikazzjoni tal-UE: dan se jippermetti li l-investimenti konformi mal-kriterji ekoloġiċi jew b'emissjonijiet baxxi ta' karbonju jiġu identifikati faċilment.

Li jiġi ċċarat l-obbligu tal-maniġers tal-assi u tal-investituri istituzzjonali li jikkunsidraw is-sostenibbiltà fil-proċess ta' investiment u li jtejbu r-rekwiżiti ta' divulgazzjoni.

Li d-ditti tal-assigurazzjoni u tal-investiment jiġu obbligati jagħtu pariri lil klijenti fuq il-bażi tal-preferenzi tagħhom dwar is-sostenibbiltà.

Li tiġi inkorporata s-sostenibbiltà fir-rekwiżiti prudenzjali: il-banek u l-kumpaniji tal-assigurazzjoni huma sors importanti ta' finanzi esterni għall-ekonomija Ewropea.

Il-Kummissjoni se tesplora l-fattibbiltà tal-ikkalibrar mill-ġdid tar-rekwiżiti kapitali għall-banek (l-hekk magħruf fattur ta' sostenn ekoloġiku) għal investimenti sostenibbli, meta jkun iġġustifikat mill-perspettiva ta' riskju, filwaqt li jiġi żgurat li l-istabbiltà finanzjarja tiġi salvagwardjata.

Li tittejjeb it-trasparenza fir-rapportar korporattiv: nipproponu li l-linji gwida dwar informazzjoni mhux finanzjarja jiġu riveduti biex inkomplu nallinjawhom mar-rakkomandazzjonijiet tat-Task Force dwar id-Divulgazzjonijiet Finanzjarji relatati mal-Klima tal-Bord għall-Istabbiltà Finanzjarja (TCFD - Task Force on Climate-related Financial Disclosures).

Kuntest

L-UE u l-gvernijiet madwar id-dinja impenjaw ruħhom għall-objettiv ta' ekonomija u soċjetà aktar sostenibbli meta adottaw il-Ftehim ta' Pariġi dwar it-tibdil fil-klima u l-Aġenda 2030 tan-NU għall-Iżvilupp Sostenibbli.

L-UE diġà qed tagħmel differenza grazzi għall-Qafas tal-Enerġija u tal-Klima tal-UE għall-2030, l-Unjoni tal-Enerġija, il-Pjan ta' Azzjoni tal-Ekonomija Ċirkolari, u l-implimentazzjoni tal-UE tal-Aġenda 2030 għall-Iżvilupp Sostenibbli.

Sabiex jinkiseb aktar tkabbir sostenibbli, kulħadd fis-soċjetà irid jaqdi rwol.

Is-sistema finanzjarja mhijiex eċċezzjoni.

L-orjentazzjoni mill-ġdid tal-kapital privat lejn investimenti aktar sostenibbli teħtieġ reviżjoni komprensiva ta' kif taħdem is-sistema finanzjarja tagħna.

Dan huwa meħtieġ jekk l-UE trid tiżviluppa tkabbir ekonomiku sostenibbli; tiżgura l-istabbiltà tas-sistema finanzjarja u trawwem aktar trasparenza u perspettiva għal żmien twil fl-ekonomija.

Dan il-ħsieb huwa wkoll fil-qalba tal-proġett tal-Unjoni tas-Swieq Kapitali (USK) tal-Unjoni Ewropea.

Il-Kummissjoni stabbiliet Grupp ta' Esperti ta' Livell Għoli dwar il-finanzi sostenibbli fl-2016.

Dan kien magħmul minn 20 espert ta' livell għoli mis-soċjetà ċivili, mis-settur finanzjarju, mill-isfera akkademika u minn osservaturi mill-istituzzjonijiet Ewropej u internazzjonali.

Il-grupp ippubblika r-rapport finali tiegħu f'Jannar 2018.

Huwa ppreżenta tmien azzjonijiet prijoritarji, li huwa kkunsidra li huma elementi meħtieġa għal kwalunkwe azzjoni sinifikanti li tirrigwarda l-finanzi sostenibbli.

Il-pjan ta' azzjoni tal-lum jibbaża fuq ir-rakkomandazzjonijiet tal-Grupp ta' Esperti ta' Livell Għoli.

Il-ħidma fuq għadd ta' rakkomandazzjonijiet ewlenin li jinsabu fir-rapport ġiet diskussa fir-rapport interim tal-grupp tat-13 ta' Lulju 2017.

B'reazzjoni għal dan, il-Kummissjoni diġà pproponiet li fil-mandati tal-Awtoritajiet Superviżorji Ewropej jiddaħħlu l-fatturi ambjentali, soċjali u ta' governanza (il-fatturi ESG).

Il-Kummissjoni wettqet ukoll konsultazzjoni pubblika dwar id-dmirijiet tal-investituri istituzzjonali u tal-maniġers tal-assi fir-rigward tas-sostenibbiltà.

Il-Kummissjoni qed torganizza konferenza ta' livell għoli għat-22 ta' Marzu 2018 biex tiddiskuti l-Pjan ta' Azzjoni ppreżentat illum.

Għal Aktar Tagħrif

Stqarrija għall-istampa

MEMORANDUM

Skeda informattiva

Aktar tagħrif dwar it-tkabbir sostenibbli


Taxxa fuq il-valur miżjud fuq il-jottijiet: Il-Kummissjoni tiftaħ proċeduri ta' ksur kontra Ċipru, il-Greċja u Malta

Il-Kummissjoni llum iddeċidiet li tibgħat ittri ta' intimazzjoni lil Ċipru, il-Greċja u Malta billi dawn ma ġabrux l-ammont korrett ta' Taxxa fuq il-Valur Miżjud (VAT) fuq il-provvediment ta' jottijiet.

Din il-kwistjoni tista' tiġġenera distorsjonijiet kbar tal-kompetizzjoni u dehret ħafna fil-kopertura tal-iżvelar tal-”Paradise Papers” tas-sena li għaddiet.

Il-Paradise Papers żvelaw evażjoni mifruxa tal-VAT fis-settur tal-jottijiet, iffaċilitatata minn regoli nazzjonali li ma jikkonformawx mal-liġi tal-UE.

Flimkien mal-proċeduri ta' ksur imnedija llum mill-Kummissjoni, il-Parlament Ewropew reċentement indika li l-kumitat il-ġdid tiegħu biex isegwi l-Paradise Papers se jħares ukoll lejn din il-kwistjoni.

Pierre Moscovici, Kummissarju għall-Affarijiet Ekonomiċi u Finanzjarji, Tassazzjoni u Unjoni Doganali, qal: "Sabiex tinkiseb tassazzjoni ġusta għandna bżonn nieħdu azzjoni kull meta jkun meħtieġ biex tiġi miġġielda l-evażjoni tal-VAT.

Ma nistgħux inħallu dan it-tip ta' trattament fiskali favorevoli mogħti lil dgħajjes privati, li jfixkel ukoll il-kompetizzjoni fis-settur marittimu.

Prattiki bħal dawn jiksru l-liġi tal-UE u għandhom jintemmu. "

Sa mill-bidu tal-mandat tagħha, il-Kummissjoni Juncker kienet fuq quddiem fl-isforzi Ewropej u internazzjonali biex tiġġieled l-evitar u l-evażjoni tat-taxxa.

Fir-rigward tal-VAT, l-inizjattivi reċenti tal-Kummissjoni jfittxu li jistabbilixxu żona unika tal-VAT fl-UE li hija inqas suxxettibbli għall-frodi u li ttejjeb il-kooperazzjoni bejn l-Istati Membri.

Il-problema tal-frodi tal-VAT ma tafx fruntieri u tista' tiġi solvuta biss b'mod effettiv permezz ta' sforz konġunt miftiehem min-naħa tal-Istati Membri.

Fid-dettall, il-proċeduri ta' ksur imnedija llum jikkonċernaw:

Bażi tal-VAT imnaqqsa għall-kiri ta' jottijiet - skema tal-VAT ġenerali pprovduta minn Ċipru, mill-Greċja u minn Malta.

Waqt li r-regoli kurrenti tal-VAT tal-UE jippermettu lill-Istati Membri li ma jimponux taxxa fuq il-provvista ta' servizz meta l-użu u t-tgawdija effettiva tal-prodott huma barra mill-UE, ma jippermettux tnaqqis ġenerali b'rata fissa mingħajr prova tal-post tal-użu attwali.

Malta, Ċipru u l-Greċja stabbilixxew linji gwida li skonthom iktar ma tkun kbira d-dgħajsa, inqas il-kirja tkun stmata li sseħħ fl-ibħra tal-UE, regola li tnaqqas ħafna r-rata applikabbli tal-VAT.

It-tassazzjoni żbaljata f'Ċipru u f'Malta tax-xiri ta' jottijiet permezz ta' dak li hu magħruf bħala "kiri-xiri".

Il-liġijiet Ċiprijotti u Maltin bħalissa jikklassifikaw il-kiri ta' jott bħala provvista ta' servizz aktar milli ta' prodott.

Dan jirriżulta f'li l-VAT tiġi imposta biss bir-rata standard fuq ammont żgħir tal-prezz tal-ispiża reali tal-inġenju meta jkun finalment inxtara l-jott, u l-bqija jiġi ntaxxat bħala provvista ta' servizz u b'rata mnaqqsa ħafna.

It-tliet Stati Membri issa għandhom xahrejn biex jirrispondu għall-argumenti mressqa mill-Kummissjoni.

Jekk ma jaġixxux f'dawn ix-xahrejn, il-Kummissjoni tista' tibgħat opinjoni motivata lill-awtoritajiet tagħhom.

Għal Aktar Informazzjoni

- Dwar id-deċiżjonijiet ewlenin tal-pakkett ta' ksur ta' Marzu, jekk jogħġbok irreferi għall-MEMO/18/1444 sħiħ

- Dwar il-proċedura ġenerali ta' ksur, ara MEMO/12/12 (tabella ta' informazzjoni).

- Dwar il-proċedura ta' ksur tal-UE.


Il-Jum Internazzjonali tal-Mara 2018: L-emanċipazzjoni tan-nisa hija importanti għall-ġejjieni tal-Ewropa.

Il-Kummissjoni qed timmarka l-Jum Internazzjonali tal-Mara bir-rilaxx tar-rapport tal-2018 tagħha dwar l-ugwaljanza bejn in-nisa u l-irġiel, kif ukoll preżentazzjoni ta' rapport dwar in-nisa fit-teknoloġija.

Għad baqagħlna x'naqdfu.

Il-Kummissjoni aġixxiet biex tixpruna l-bidla.

Ressqet proposta biex ittejjeb il-bilanċ bejn ix-xogħol u l-ħajja privata tal-familji li jaħdmu, Pjan ta' azzjoni biex tindirizza d-differenza bejn il-pagi tal-irġiel u n-nisa u talbet biex ittemm il-vjolenza kontra n-nisa permezz ta' finanzjament u azzjonijiet ta' sensibilizzazzjoni.

Ir-rapport tal-2018 dwar l-ugwaljanza bejn is-sessi juri li l-progress waqaf f'ċerti oqsma: in-nisa għadhom jieħdu l-parti l-kbira tar-responsabbiltajiet ta' kura fil-familji, id-differenza bejn il-pagi tal-irġiel u n-nisa ilha s-snin staġnata għal 16 % u l-vjolenza kontra n-nisa għadha problema.

Frans Timmermans, l-Ewwel Viċi President, illum qal: “Il-kwistjoni tal-ugwaljanza bejn is-sessi għadha għolja fl-aġenda, iżda l-progress għadu kajman fil-prattika.

Sabiex nagħmlu bidla reali għan-nisa jeħtieġ li nibdlu l-għarfien u l-intenzjonijiet f'azzjoni.

Dan ifisser li nadottaw il-leġiżlazzjoni l-ġdida li l-Kummissjoni pproponiet dwar il-bilanċ bejn ix-xogħol u l-ħajja privata, nissieħbu fil-Konvenzjoni ta' Istanbul u nimplimentaw il-politiki li diġà qbilna dwarhom biex nindirizzaw id-differenza bejn il-pagi tal-irġiel u n-nisa u niġġieldu kontra l-vjolenza kontra n-nisa.”

Věra Jourová, il-Kummissarju għall-Ġustizzja, il-Konsumaturi u l-Ugwaljanza bejn is-Sessi, żiedet: "L-ugwaljanza bejn is-sessi mhijiex biss dwar in-nisa.

Hija dwar is-soċjetà tagħna, l-ekonomija tagħna u d-demografika tagħna.

Irridu niggarantixxu li n-nisa jkunu tassew ugwali għall-irġiel quddiem il-liġi.

Se nkomplu naħdmu wkoll biex nagħtu s-setgħa lin-nisa biex ikunu jistgħu jagħmlu l-għażliet tagħhom fir-rigward tal-karrieri tagħhom u l-familji tagħhom.”

Mariya Gabriel, il-Kummissarju għall-Ekonomija u s-Soċjeta Diġitali, qalet:"Il-futur tal-Ewropa se jkun wieħed diġitali u f'idejna biex nagħmluh inklużiv.

In-nisa u l-bniet ma jistgħux jitħallew barra mit-trasformazzjoni diġitali tal-ekonomija tagħna u tas-soċjetà tagħna.

L-“Aġenda dwar in-nisa fis-settur diġitali” tagħna se tkun tirrigwarda l-għoti ta' setgħa, it-tħeġġiġ u l-motivazzjoni lin-nisa u lill-bniet biex jagħlqu l-qasma diġitali bejn is-sessi.”

Dan ir-rapport juri li n-nisa għadhom iħabbtu wiċċhom ma' sfidi f'diversi oqsma:

Għoti tas-setgħa lin-nisa fl-era diġitali

Is-settur teknoloġiku se joħloq 500,000 impjieg ġdid sal-2020.

Sfortunatament, in-nisa Ewropej jaf jitilfu dawn l-opportunitajiet, u daqstant ieħor titlef l-ekonomija tal-Ewropa.

Il-parteċipazzjoni tan-nisa fl-ICT u fis-settur diġitali ma żdiditx ħafna matul dawn l-aħħar snin.

Illum, il-Kummissjoni ppubblikat studju addizzjonali dwar in-nisa fl-era diġitali li juri li aktar nisa f'impjiegi diġitali jistgħu joħolqu żieda ta' €16-il biljun fis-sena fil-PDG fl-UE.

Madankollu, huma biss 24.9% tan-nisa b'edukazzjoni għolja li jiggradwaw f'oqsma relatati mat-teknoloġija.

Fir-rigward tal-intraprenditorija fit-teknoloġija, l-istudju sab li aktarx li negozji ġodda mmexxija minn nisa jkollhom aktar suċċess, iżda 14.8 % biss mill-fundaturi ta' negozji ġodda huma nisa.

Sabiex tiżdied il-parteċipazzjoni tan-nisa fis-settur diġitali, il-Kummissarju Gabriel illum spjegat pjanijiet biex tippromwovi mudelli eżemplari fis-settur tal-IT, tisfida l-istereotipi, tippromwovi ħiliet u edukazzjoni diġitali u tistinka għal aktar intraprendituri nisa.

L-inizjattiva għan-nisa fis-settur diġitali se tkompli matul l-2018 u l-2019.

Sfond

L-ugwaljanza bejn in-nisa u l-irġiel hija valur fundamentali tal-Unjoni Ewropea, li ġie mnaqqax fit-Trattat sa mill-bidu nett, peress li t-Trattat ta' Ruma inkluda dispożizzjoni dwar il-pagi ndaqs.

Il-ħidma tal-Kummissjoni fuq il-politika tal-ugwaljanza bejn is-sessi hija bbażata fuq l-“Impenn strateġiku għall-ugwaljanza bejn is-sessi 2016-2019", li jiffoka fuq ħames oqsma prijoritarji:

Għal aktar informazzjoni:

Ir-rapport tal-2018 dwar l-ugwaljanza bejn l-irġiel u n-nisa

Studju “Nisa fl-era diġitali”

Inizjattiva biex tiżdied il-parteċipazzjoni tan-nisa fis-settur diġitali

Stqarrija għall-istampa tal-Istitut Ewropew għall-Ugwaljanza bejn is-Sessi dwar in-nisa fis-settur teknoloġiku

Il-Kollokwju Annwali dwar id-Drittijiet Fundamentali dwar id-Drittijiet tan-Nisa fi Żminijiet Turbolenti indirizza l-vjolenza u l-fastidju fil-konfront tan-nisa kif ukoll l-inugwaljanza ekonomika u politika bejn in-nisa u l-irġiel, b'enfasi partikolari fuq id-differenza bejn il-pagi tal-irġiel u n-nisa u l-bilanċ bejn ix-xogħol u l-ħajja privata.

It-tnedija tal-Inizjattiva Spotlight mill-Kummissjoni Ewropea flimkien man-Nazzjonijiet Uniti tindirizza l-vjolenza abbażi tal-ġeneru fil-livell globali.

L-Indiċi tal-Ugwaljanza bejn is-Sessi tal-2017

Video li jqajjem kuxjenza dwar il-vjolenza kontra n-nisa


Il-Pakkett tax-Xitwa tas-Semestru Ewropew: analiżi tal-progress tal-Istati Membri favur il-prijoritajiet ekonomiċi u soċjali

Il-Kummissjoni Ewropea llum ippubblikat l-analiżi annwali tagħha dwar il-qagħda ekonomika u soċjali fl-Istati Membri, inkluża tal-progress fl-implimentazzjoni tar-rakkomandazzjonijiet speċifiċi għall-pajjiż u valutazzjoni tal-iżbilanċi li għad hemm.

L-ekonomija Ewropea qed tespandi b'mod robust, u l-perspettiva ekonomika hija mqabbla minn suq tax-xogħol u sitwazzjoni soċjali mtejbin.

Dan jirrifletti r-riformi mwettqa mill-Istati Membri fi snin riċenti u tagħti tieqa ta' opportunità biex tissaħħaħ iktar ir-reżiljenza tal-ekonomiji u s-soċjetajiet tal-UE.

Madankollu, l-irkupru mhux qed igawdi minnu kulħadd bl-istess mod, u hemm dgħufijiet strutturali li qed iżommu t-tkabbir u l-konverġenza lura f'xi Stati Membri.

Huwa għalhekk li l-pajjiżi tal-UE għandhom japprofittaw minn dan il-momentum biex ikomplu jsaħħu s-sisien tal-ekonomiji tagħhom.

Is-27 Rapport tal-Pajjiż tal-lum (għall-Istati Membri kollha ħlief il-Greċja, li għadha taħt programm ta' aġġustament makroekonomiku) jagħtu l-analiżi annwali mill-persunal tal-Kummissjoni tal-qagħda ekonomika u soċjali fl-Istati Membri, inkluż il-progress li sar fl-implimentazzjoni tar-Rakkomandazzjonijiet Speċifiċi għall-Pajjiż tul is-snin.

Din l-analiżi tibni fuq id-djalogu intensiv fil-livell tekniku u politiku mal-Istati Membri, kif ukoll mal-partijiet ikkonċernati fil-livelli kollha, bħala parti mis-Semestru Ewropew għall-koordinazzjoni tal-politika ekonomika.

Għal 12-il Stat Membru li ntgħażlu f'Novembru li għadda għal analiżi fil-fond, ir-Rapporti tal-Pajjiż jinkludu valutazzjoni tal-iżbilanċi makroekonomiċi possibbli u l-pakkett jipprovdi aġġornament tal-kategorizzazzjoni tal-pajjiżi taħt l-hekk imsejħa Proċedura ta' Żbilanċi Makroekonomiċi.

Għall-ewwel darba, ir-Rapporti tal-Pajjiż xeħtu enfasi speċjali fuq l-integrazzjoni tal-prijoritajiet tal-Pilastru Ewropew tad-Drittijiet Soċjali, li ġie pproklamat f'Novembru 2017.

Dis-sena qed jingħata fokus speċjali fuq l-analiżi tal-isfidi tal-ħiliet u kif ix-xbieki ta' sikurezza joperaw fil-livelli nazzjonali.

Id-data mit-Tabella ta' Valutazzjoni Soċjali tintuża wkoll biex jinżamm kont tal-prestazzjoni tal-impjiegi u soċjali.

Il-pakkett tax-xitwa tas-Semestru Ewropew tal-2018 jsegwi l-pubblikazzjoni f'Novembru tal-Istħarriġ Annwali dwar it-Tkabbir 2018 u r-rakkomandazzjoni għall-politika ekonomika taż-żona tal-ewro, li stabbilew il-prijoritajiet għas-sena li ġejja fil-livell Ewropew.

Issa jixħet l-enfasi fuq id-dimensjoni nazzjonali tas-Semestru u jservi ta' pedament biex l-Istati Membri jkunu jistgħu jiżviluppaw il-programmi nazzjonali annwali tagħhom sa nofs April.

Flimkien mar-Rapporti tal-Pajjiżi, il-programmi nazzjonali se jkunu l-bażi għall-proposti tal-Kummissjoni għaċ-ċiklu li jmiss ta' Rakkomandazzjonijiet Speċifiċi għall-Pajjiż f'Mejju.

Il-Viċi President Valdis Dombrovskis, responsabbli għall-Ewro u għad-Djalogu Soċjali, kif ukoll inkarigat mill-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: “L-ekonomiji b'saħħithom huma dawk li jkomplu jindirizzaw id-dgħufijiet tagħhom anke meta jkunu għaddejjin minn żminijiet tajbin.

Issa li l-ekonomija tal-Ewropa qed tikber bl-aktar pass mgħaġġel li qatt kellha għal deċennju, huwa proprju dan li għandha tkun l-istrateġija tagħna, kemm fil-livell tal-UE kif ukoll dak nazzjonali.”

Il-Kummissarju Pierre Moscovici, responsabbli għall-Affarijiet Ekonomiċi u Finanzjarji, it-Tassazzjoni u d-Dwana, qal: “Hemm ħdax-il pajjiż tal-UE li għadhom qed jesperjenzaw żbilanċi makroekonomiċi, li jagħmluhom vulnerabbli f'każ ta' xokkijiet.

Illum, il-Kummissjoni Ewropea tinnota li dawn l-iżbilanċi qed jiġu kkoreġuti bis-saħħa tar-riformi u l-irkupru ekonomiku li għaddejjin, li min-naħa tagħhom qed isaħħu lill-Ewropa.

Din aħbar tajba!

L-għadd ta' pajjiżi taħt din il-proċedura kien qed jonqos mill-kriżi 'l hawn u llum, qed nippremjaw il-progress li sar fil-Bulgarija, fi Franza, fil-Portugall u fis-Slovenja b'bidla pożittiva tal-kategorija.

Hemm bżonn iktar sforzi fil-pajjiżi kollha.

Għal miljuni ta' Ewropej, il-ħajja hija taqtigħa ta' kuljum, u huwa għalhekk li l-gvernijiet kollha jridu jagħmlu iktar biex jindirizzaw l-inugwaljanza, il-qgħad u insigurtà tal-impjiegi.”

Il-Kummissarju Marianne Thyssen, inkarigata mill-Impjiegi, l-Affarijiet Soċjali, il-Ħiliet u l-Mobilità tal-Ħaddiema, qalet: “Bil-proklamazzjoni tal-Pilastru Ewropew tad-Drittijiet Soċjali, qegħidna l-investiment fil-ħiliet, it-tnaqqis tal-inugwaljanzi, il-ġustizzja soċjali u t-tkabbir inklużiv fuq nett tal-aġenda.

Issa hemm bżonn li nżommu kont tal-prestazzjoni tal-Istati Membri fir-rigward tal-prinċipji u d-drittijiet inklużi fil-Pilastru, biex dawn isiru realtà tanġibbli.”

Progress fir-rakkomandazzjonijiet speċifiċi għall-pajjiż

Bħal kull sena, ir-Rapporti tal-Pajjiżi jivvalutaw il-progress tal-Istati Membri huma u jindirizzaw l-isfidi ekonomiċi u soċjali ewlenin tagħhom u fl-implimentazzjoni tar-Rakkomandazzjonijiet Speċifiċi għall-Pajjiż mgħoddija.

Meta nħarsu lejn il-progress li sar matul is-snin, l-Istati Membri mill-inqas kisbu “xi progress” fir-rigward ta' aktar minn żewġ terzi tar-rakkomandazzjonijiet.

L-implimentazzjoni tar-riforma kienet soda f'xi oqsma ewlenin.

Mit-twelid tas-Semestru Ewropew fl-2011, l-iktar li għamlu progress l-Istati Membri kien fis-servizzi finanzjarji u fil-politika fiskali u l-governanza fiskali.

Sar progress sinifikanti wkoll fl-indirizzar tal-aċċess għal finanzjament, il-leġiżlazzjoni għall-protezzjoni tal-impjiegi u l-oqfsa għal kuntratti tax-xogħol.

Fir-Rapporti tal-Pajjiżi jkun hemm punti ta' politika enfasizzati għal kull Stat Membru.

Illum il-Kummissjoni adottat il-Programm ta' Ħidma tal-2018 għall-Programm ta' Appoġġ għal Riformi Strutturali (SRSP) li se jappoġġa lill-Istati Membri biex iwettqu r-riformi, partikolarment dawk prijoritizzati fir-Rakkomandazzjonijiet Speċifiċi għall-Pajjiż.

Fl-2018, iktar minn 140 proġett se jkun appoġġat f'24 Stat Membru.

Nindirizzaw l-iżbilanċi makroekonomiċi

F'Novembru li għadda, il-Kummissjoni varat analiżijiet fil-fond għal 12-il Stat Membru sabiex tanalizza jekk kienx qed ikollhom żbilanċi makroekonomiċi u biex tivvaluta l-gravità ta' dawn l-iżbilanċi.

It-12-il Stat Membru eżaminat fil-fond din is-sena kollha ġew identifikati li kienu qed jesperjenzaw żbilanċi jew żbilanċi eċċessivi s-sena l-oħra.

Il-Kummissjoni issa kkonkludiet li 11 mit-12-il Stat Membru eżaminat jew qed jaffaċċjaw żbilanċi (8) inkella żbilanċi eċċessivi (3).

Is-sommarju tar-riżultat tal-analiżi fil-fond huwa kif ġej:

Għall-Bulgarija u l-Portugall, il-Kummissjoni ssottolinjat li għad hemm bżonn iktar sforzi biex tinkiseb korrezzjoni sostenibbli tal-iżbilanċi.

Il-Pilastru Ewropew tad-Drittijiet Soċjali

Id-dimensjoni soċjali tas-Semestru Ewropew ġie arrikkita aktar din is-sena billi ġew integrati l-prijoritajiet tal-Pilastru Ewropew tad-Drittijiet Soċjali.

Ir-Rapporti tal-Pajjiż qed jagħmlu wkoll użu mid-data miġbura permezz tat-Tabella ta' Valutazzjoni Soċjali biex iżommu kont tal-prestazzjoni tal-impjiegi u soċjali.

Is-sitwazzjonijiet u l-prijoritajiet naturalment ivarjaw, u l-analiżi tqis din id-diversità.

Oqsma ta' tħassib partikolari f'xi Stati Membri jinkludu l-provvista ta' ħiliet adegwati u d-distakk tal-impjiegi bejn il-ġeneri, is-segmentazzjoni għolja tas-suq tax-xogħol u r-riskju tal-faqar fost dawk li jaħdmu, l-impatt baxx tat-trasferimenti soċjali fuq it-tnaqqis tal-faqar, it-tkabbir kajman tal-pagi, u djalogu soċjali ineffettiv.

Xi jmiss?

Ir-Rapporti tal-Pajjiż jipprovdu l-valutazzjoni tal-Kummissjoni tas-sitwazzjoni f'kull Stat Membru u bażi għall-partijiet ikkonċernati kollha biex jinteraġġixxu.

Il-Kunsill huwa mistenni li jiddiskuti r-rapporti flimkien mar-riżultati tal-analiżijiet fil-fond.

Il-Kumissjoni se tmexxi laqgħat bilaterali mal-Istati Membri dwar ir-rapporti rispettivi tagħhom.

Il-Viċi Presidenti u l-Kummissarji se jżuru lill-Istati Membri biex jiltaqgħu mal-gvernijiet, mal-parlamenti nazzjonali, mas-sħab soċjali u mal-partijiet ikkonċernati u jiddiskutu r-riżultati tar-rapporti.

Il-pass li jmiss għall-Istati membri huwa li jippreżentaw il-prijoritajiet ekonomiċi u tal-politika soċjali tagħhom fil-programmi ta' riforma nazzjonali u/jew ta' konverġenza tagħhom (li jistabbilixxu l-prijoritajiet baġitarji) sa nofs April fid-dawl tal-isfidi li jkunu ġew identifikati u b'kont meħud ukoll tal-prijoritajiet tal-Istħarriġ Annwali dwar it-Tkabbir 2018 u r-rakkomandazzjoni dwar il-politika ekonomika taż-żona tal-ewro.

Il-Kummissjoni tirrakkomanda li dawn il-programmi jitfasslu bl-appoġġ tal-Parlamenti Nazzjonali u tal-partijiet ikkonċernati ewlenin, bħall-imsieħba soċjali, l-awtoritajiet lokali u reġjonali, u l-organizzazzjonijiet tas-soċjetà ċivili kif xieraq.

Il-Kummissjoni se tipproponi sett ġdid ta' Rakkomandazzjonijiet Speċifiċi għall-Pajjiż f'Mejju.

Sfond

Il-Pakkett tax-Xitwa tas-Semestru huwa parti miċ-ċiklu annwali tal-koordinazzjoni tal-politika fil-livell tal-UE, is-Semestru Ewropew.

Isegwi l-pubblikazzjoni f'Novembru tal-Istħarriġ Annwali dwar it-Tkabbir 2018 u r-rakkomandazzjoni għaż-żona tal-ewro, li stabbilixxew il-prijoritajiet għas-sena li ġejja fil-livell Ewropew.

Issa jixħet l-attenzjoni fuq id-dimensjoni nazzjonali tas-Semestru Ewropew.

Huwa bbażat fuq l-aħħar data mit-Tbassir Ekonomiku Interim tax-Xitwa 2018 u jibni fuq l-analiżijiet u r-rakkomandazzjonijiet tal-Pakkett tas-Semestru Ewropew tal-Ħarifa tal-2017.

Ir-Rapporti tal-Pajjiż huma s-sisien biex fuqhom l-Istati Membri jiżviluppaw il-programmi nazzjonali tagħhom sa nofs April u għar-Rakkomandazzjoni Speċifiċi tal-Kummissjoni għall-Pajjiżi li ġejjin iktar tard fir-rebbiegħa.

Aktar informazzjoni

Memo Il-Pakkett tax-Xitwa tas-Semestru Ewropew:

Rapporti tal-Pajjiżi

Komunikazzjoni ġenerali dwar ir-rapporti tal-pajjiżi

Rapporti ta' monitoraġġ speċifiċi skont il-MIP

Il-programm ta' ħidma annwali tal-SRSP

Stħarriġ Annwali dwar it-Tkabbir 2018

Rapport dwar il-Mekkaniżmu ta' Twissija 2018

Rakkomandazzjoni għaż-żona tal-ewro tal-2018

Abbozz tar-Rapport Konġunt dwar l-Impjiegi tal-2018

Il-Pilastru Ewropew tad-Drittijiet Soċjali

Preżentazzjoni viżiva taċ-ċiklu tas-Semestru Ewropew

Skedi informattivi tematiċi

Segwi lill-Viċi President Dombrovskis fuq Twitter: @VDombrovskis

Segwi lill-Kummissarju Thyssen fuq Twitter: @mariannethyssen

Segwi lill-Kummissarju Moscovici fuq Twitter: @pierremoscovici

Segwi lid-DĠ ECFIN fuq Twitter: @ecfin


Il-Kummissjoni tiddeċiedi dwar il-prijoritajiet għall-Programm ta' Appoġġ għal Riformi Strutturali fl-2018

Illum, il-Kummissjoni adottat il-Programm ta' Ħidma Annwali għall-2018 li jiddefinixxi miżuri ta' appoġġ għal riformi li se jiġu ffinanzjati permezz tal-Programm ta' Appoġġ għal Riformi Strutturali (SRSP).

Fl-2018, l-SRSP se jipprovdi assistenza teknika lil 24 Stati Membru biex iwettqu aktar minn 140 proġett.

Dan flimkien ma' aktar minn 150 proġett magħżula fl-2017.

Il-Viċi President għall-Ewro u d-Djalogu Soċjali, Valdis Dombrovskis, responsabbli wkoll mill-Istabbiltà Finanzjarja, mis-Servizzi Finanzjarji u mill-Unjoni tas-Swieq Kapitali, qal: “Filwaqt li l-ekonomija Ewropea ssaħħet u qiegħda fuq perkors ta' tkabbir stabbli, jinħtieġu aktar riformi strutturali sabiex l-ekonomiji tagħna jsiru aktar stabbli, inklużivi, produttivi u reżiljenti.

Id-deċiżjoni tal-lum se tippermettilna li nkomplu nipprovdu appoġġ lill-Istati Membri tal-UE biex iħejju, ifasslu u jimplimentaw riformi li jsaħħu t-tkabbir.”

Il-Programm Annwali ta' Ħidma tal-SRSP jistabbilixxi l-prijoritajiet, l-objettivi, ir-riżultati mistennija, u jagħti ħarsa lejn l-azzjonijiet li se jiġu implimentati permezz tal-Programm.

Fl-2018, l-appoġġ tekniku, pereżempju, se jkun ipprovdut biex jgħin lill-Istati Membri jirriformaw is-sistemi baġitarji, jimmodernizzaw l-amministrazzjoni pubblika u jtejbu l-kwalità u l-effiċjenza tas-sistemi ġudizzjarji nazzjonali, kif ukoll biex jgħinu fil-ġlieda kontra l-frodi, il-korruzzjoni u l-ħasil tal-flus.

Aktar appoġġ se jintuża għall-ġestjoni aħjar tar-riżorsi naturali u l-effiċjenza fir-riżorsi, u biex jiġu implimentati inizjattivi dwar l-Unjoni tal-Enerġija.

Bosta Stati Membri se jibbenefikaw ukoll minn appoġġ biex jimplimentaw riformi fis-sistemi tal-kura tas-saħħa u tas-sigurtà soċjali.

Barra minn hekk, l-Istati Membri se jkunu megħjuna fl-iżvilupp ta' swieq kapitali, fir-riformi tal-oqfsa ta' insolvenza u fit-tisħiħ tal-kapaċità tagħhom li jlaħħqu ma' self improduttiv.

Din is-sena, it-talbiet mill-Istati Membri għal assistenza teknika eċċedew għal ħames darbiet l-ammont disponibbli u n-numru ta' Stati Membri li se jibbenefikaw minn appoġġ tekniku taħt l-SRSP żdied sostanzjalment meta mqabbel mal-2017.

Sabiex tkun tista' tilqa' aktar talbiet, il-Kummissjoni f'Diċembru pproponiet li jiżdied il-finanzjament disponibbli għall-attivitajiet ta' assistenza teknika.

L-appoġġ ipprovdut mill-Kummissjoni għal riformi strutturali huwa marbut mill-qrib mal-qafas tas-Semestru Ewropew, billi l-SRSP huwa maħsub ukoll biex itejjeb l-implimentazzjoni tar-riformi enfasizzati fir-Rakkomandazzjonijiet Speċifiċi għall-Pajjiżi u r-Rapporti tal-Pajjiżi.

Eżempji ta' appoġġ tekniku mogħti fl-2017 u aktar kmieni huma deskritti fir-Rapporti tal-Pajjiżi tal-2018, li ġew ippubblikati llum.

Kuntest

Il-Kummissjoni ħolqot is-Servizz ta' Sostenn għar-Riforma Strutturali fl-2015 biex tappoġġa lill-Istati Membri fit-tħejjija, it-tfassil u l-implimentazzjoni ta' riformi istituzzjonali, strutturali u amministrattivi.

Is-Servizz ta' Sostenn għar-Riforma Strutturali (SRSS) jimmaniġġja programm ta' appoġġ iddedikat, il-Programm ta' Appoġġ għal Riformi Strutturali (SRSP), b'baġit ta' €142.8 miljun matul is-snin 2017-2020.

Il-Programm daħal fis-seħħ f'Mejju tal-2017.

L-appoġġ ipprovdut permezz tal-Programma huwa disponibbli lill-Istati Membri kollha tal-UE fuq it-talba tagħhom u ma jeħtieġ ebda kofinanzjament.

Bħala parti mill-proposti tagħha biex tapprofondixxi l-Unjoni Ekonomika u Monetarja tal-Ewropa mressqa f'Diċembru 2017, il-Kummissjoni pproponiet li żżid il-baġit tal-SRSP b'€80 miljun sal-2020. €80 miljun addizzjonali huma mistennija li jiġu rċevuti permezz ta' trasferimenti volontarji mill-Istati Membri mill-komponent ta' assistenza teknika tagħhom taħt il-Fondi Strutturali u ta' Investiment Ewropej.

Dan iżid il-baġit disponibbli għal attivitajiet ta' appoġġ għal €300 miljun sal-2020, biex b'hekk jippermetti lill-SRSP jirrispondi għal domanda akbar milli mistennija għall-assistenza teknika u għall-appoġġ tar-riformi fi Stati Membri mhux fiż-żona tal-euro li jkunu fi triqithom biex jissieħbu fil-euro.

Aktar informazzjoni

Skeda informattiva: Servizz ta' Sostenn għar-Riforma Strutturali

Stqarrija għall-istampa: Il-Pakkett tax-Xitwa tas-Semestru Ewropew:

Memo: Il-Pakkett tax-Xitwa tas-Semestru Ewropew

Ir-Rapporti tal-Pajjiżi

Il-Programm ta' Appoġġ għal Riformi Strutturali


L-Ambjent: Tibda l-Ġimgħa favur l-Ambjent fi Brussell

Dan is-sit juża l-cookies biex joffrilek esperjenza aħjar.

Skopri aktar dwar, kif nużaw il-cookies u kif tista' tibdel is-settings tiegħek.

Il-Kummissjoni Ewropea

Stqarrija għall-Istampa

Brussell, l-4 ta' Ġunju 2013

Illum tibda l-akbar konferenza ambjentali fl-Ewropa bit-tema “Arja iktar nadifa għal kulħadd”.

L-edizzjoni tal-Ġimgħa favur l-Ambjent ta' din is-sena hija ddedikata lill-arja.

Madwar 3000 parteċipant huma mistennija li jiltaqgħu għal tliet ijiem biex jiddiskutu kwistjonijiet relatati mal-arja.

Il-partijiet interessati, l-NGOs, ir-rappreżentanti tal-gvern u l-uffiċjali tal-UE se jippruvaw isibu soluzzjonijiet għat-tniġġis tal-arja, bħal kif jistgħu jħarsu l-kwalità tal-arja fi sfond ta' żieda fil-produzzjoni industrijali u tal-enerġija, iż-żieda fit-traffiku tat-triq u l-urbanizzazzjoni, il-ħruq ta' fjuwils fossili, u t-tibdil fil-klima.

Is-sessjonijiet kollha huma strijmjati lajv fuq l-internet.

Il-Kummissarju għall-Ambjent Janez Potočnik qal: “It-tniġġis tal-arja huwa spiss inviżibbli, iżda l-effetti tiegħu huma reali ħafna.

Meta l-kwalità tal-arja tkun batuta npattu għaliha qares: ċittadini jitilfu ħajjithom, l-ispejjeż mediċi jkunu għoljin, u ħafna ġranet tax-xogħol jintilfu minħabba mard.

Il-Ġimgħa favur l-Ambjent tipprovdi pjattaforma importanti fejn min ifassal il-politika, rappreżentanti minn komunitajiet lokali u NGOs, awtoritajiet pubbliċi u negozji jistgħu jiskambjaw ideat dwar kif l-arja li nibilgħu tista' tittejjeb.

Qegħdin b'mod kontinwu nilqgħu suġġerimenti dwar kif il-leġiżlazzjoni attwali tagħna tista' tittejjeb.”

L-organizzazzjonijiet u l-kumpaniji se juru l-aqwa prassi f'esebizzjoni b'40 stand, u bosta avvenimenti sekondarji jinkludu wirja fuq barra ta' vetturi li jieħdu fjuwils alternattivi u provi tas-sewqan ta' karozzi elettriċi.

Il-ġimgħa tinkludi wkoll iċ-ċerimonja ta' premjazzjoni għall-Best LIFE Nature u l-Best LIFE Environment.

Il-Kummissarju ddikjara l-2013 bħala s-Sena tal-Arja, u matul is-sena l-politika attwali tal-Kummissjoni dwar l-arja qed tiġi riveduta, b'enfasi biex jinsabu modi ġodda biex il-kwalità tal-arja li nibilgħu tittejjeb.

Minkejja l-progress tajjeb li sar fl-aħħar snin, diversi standards marbutin mal-kwalità tal-arja fl-aktar żoni popolati tal-UE għadhom jinqabżu bil-kbir, speċjalment minħabba sustanzi niġġiesa bħall-materja partikulata, l-ożonu troposferiku u d-diossidu tan-nitroġenu.

Fil-ħarifa, ir-reviżjoni se twassal għal strateġija riveduta għall-politika tal-UE dwar l-arja, inklużi għanijiet ġodda jew ikkonfermati għall-2020 u lil hinn minnha, flimkien ma' lista ta' inizjattivi ewlenin u l-istrumenti biex jintlaħqu.

Sfond

It-13-il edizzjoni tal-Ġimgħa favur l-Ambjent, l-akbar konferenza annwali dwar il-politika ambjentali Ewropea, se ssir mill-4 sas-7 ta' Ġunju 2013 f'The Egg, 175, Triq Bara, Brussell.

Fost il-kelliema ewlenin hemm:

• Janez Potočnik, il-Kummissarju tal-UE għall-Ambjent

• Marcin Korolec, il-Ministru tal-Ambjent, ir-Repubblika tal-Polonja

• Satu Hassi, MEP (Membru tal-Parlament Ewropew)

• Sirpa Pietikäinen, MEP u l-President ta' GLOBE.EU

• Catherine Stihler, MEP & Membru tal-Kumitat dwar is-Suq Intern u l-Protezzjoni tal-Konsumatur (IMCO)

• BAS Eickhout, MEP

• Cor Lamers, is-Sindku ta' Schiedam (NL) u Membru tal-KtR

• Maurizio Conte, il-Ministru Reġjonali għall-Ambjent, ir-Reġjun ta' Veneto (IT)

• Assumpta Ferran i Poca, id-Direttur Ġenerali għall-Kwalità Ambjentali, il-Ministeru għat-Territorju u s-Sostenibbiltà, il-Katalunja (ES)

• Per Ankersjo, il-Viċi Sindku għall-Ambjent Urban, il-Belt ta' Stokkolma

• Martha Delgado Peralta, il-Viċi President tal-ICLEI u l-Ex-Segretarju tal-ambjent għall-Belt tal-Messiku

• Ugo Cappellacci, il-President tar-Reġjun ta' Sardinja

• Giuseppe Bortone, id-Direttur Ġenerali għall-Ambjent u l-Ħarsien tal-Ħamrija, ir-Reġjun Emilia-Romagna (IT)

• Claudia Terzi, il-Ministru Reġjonali għall-Ambjent, l-Enerġija & l-Iżvilupp Sostenibbli, il-Lombardija (IT)

• Hans Bruyninckx, id-Direttur Eżekuttiv tal-EEA

• Simon Upton, id-Direttur tal-Ambjent, l-OECD

• Arab Hoballah, il-Kap, Konsum u Produzzjoni Sostenibbli, l-UNEP

• Johan Kuylenstierna, id-Direttur Eżekuttiv, l-Istitut għall-Ambent ta' Stokkolma

Għal aktar tagħrif:

Biex tara l-programm tal-Ġimgħa favur l-Ambjent 2013 u ssegwi t-trażmissjoni diretta tal-attivitajiet, żur: http://greenweek2013.eu

Għal aktar tagħrif dwar il-politika Ewropea dwar l-arja ara:

Kuntatti :

Joe Hennon (+32 2 295 35 93)

Monica Westeren (+32 2 299 18 30)


Il-Kummissjoni Ewropea toħroġ l-ewwel ħruġ ta' bonds SURE tal-UE

Il-Kummissjoni Ewropea ħarġet bond soċjali inawgurali ta' EUR 17-il biljun permezz tal-istrument SURE tal-UE biex tgħin tipproteġi l-impjiegi u n-nies fl-impjieg.

Il-ħruġ kien jikkonsisti f'żewġ bonds, b'EUR 10 biljun li kellhom jitħallsu lura f'Ottubru 2030 u EUR 7 biljun li kellhom jitħallsu lura fl-2040.

Kien hemm interess qawwi ħafna mill-investituri f'dan l-istrument bi klassifikazzjoni għolja, u l-bonds kienu aktar minn 13-il darba sottoskritti żżejjed, li rriżulta f'kundizzjonijiet ta' pprezzar favorevoli għaż-żewġ bonds.

Il-President tal-Kummissjoni Ewropea Ursula von der Leyen qalet: “Għall-ewwel darba fl-istorja, il-Kummissjoni qed toħroġ bonds soċjali fis-suq, biex tiġbor flus li se jgħinu biex in-nies jinżammu f'impjieg.

Dan il-pass bla preċedent jaqbel maż-żmenijiet straordinarji li qed ngħixu fihom.

Mhu qed inħallu barra l-ebda sforz biex nissalvagwadjaw l-għajxien fl-Ewropa.

Kuntenta li l-pajjiżi milquta ħażin mill-kriżi se jirċievu appoġġ malajr permezz ta' SURE.”

Il-Kummissarju Ewropew Johannes Hahn inkarigat mill-Baġit u l-Amministrazzjoni qal: “B'din l-operazzjoni, il-Kummissjoni Ewropea għamlet l-ewwel pass biex issir waħda mill-atturi ewlenin fis-swieq kapitali globali tad-dejn.

L-interess qawwi tal-investituri u l-kundizzjonijiet favorevoli li bihom tqiegħed il-bond huma prova oħra tal-interess ġdid fil-bonds tal-UE.

Il-karattru ta' “bond soċjali” tal-ħruġ għen biex jattira investituri li jixtiequ jgħinu lill-Istati Membri tal-UE fl-appoġġ tal-impjiegi matul dawn iż-żminijiet diffiċli.”

Iż-żewġ bonds inħarġu b'kundizzjonijiet attraenti, li rriflettew livell għoli ta' interess.

Il-bond ta' 10 snin kien ipprezzat bi 3 punti bażi 'l fuq mill-iswaps tan-nofs Il-bond ta' 20 snin kien ipprezzat b' 14 punti bażi 'l fuq mill-iswaps tan-nofs Il-primjums tal-ħarġiet ġodda finali ġew stmati għal 1 bps u 2 bps għas-segmenti ta' 10 snin u ta' 20 snin rispettivament, biż-żewġ valuri jkunu estremament limitati minħabba l-ammonti stampati.

Dawn jirrappreżentaw kundizzjonijiet ta' pprezzar attraenti għall-akbar ħruġ ta' bonds li qatt kellha l-Kummissjoni u debutt favorevoli għall-programm SURE.

Il-kundizzjonijiet li fuqhom il-Kummissjoni tissellef jiġu mgħoddija direttament lill-Istati Membri li jirċievu s-self.

(Ara hawn l-isfond għal aktar dettalji dwar l-ipprezzar tat-tranżazzjoni).

Il-banek li appoġġaw lill-Kummissjoni Ewropea b'din it-tranżazzjoni (“joint bookrunners”) kienu Barclays (IRL), BNP Paribas, Deutsche Bank, Nomura u UniCredit.

Il-fondi miġbura se jiġu ttrasferiti lill-Istati Membri benefiċjarji fil-forma ta' self biex jgħinuhom ikopru l-ispejjeż direttament relatati mal-finanzjament ta' skemi nazzjonali ta' xogħol b'ħinijiet iqsar u miżuri simili bħala reazzjoni għall-pandemija.

F'dan il-kuntest, il-Kummissjoni ħabbret aktar kmieni dan ix-xahar li se toħroġ il-bond SURE kollu tal-UE sa EUR 100 biljun bħala bonds soċjali, u adottat Qafas tal-Bonds Soċjali evalwat b'mod indipendenti.https://ec.europa.eu/info/strategy/eu-budget/eu-borrower/eu-borrowing-activities/eu-sure-social-bond-framework_mt

Sfond dwar SURE

Sa issa, 17-il Stat Membru se jirċievu appoġġ finanzjarju skont l-istrument SURE biex jgħinu fil-protezzjoni tal-impjiegi u l-persuni li jaħdmu.

L-appoġġ finanzjarju se jingħata fil-forma ta' self mogħti b'kundizzjonijiet favorevoli mill-UE lill-Istati Membri.

Dan is-self se jgħin lill-Istati Membri jkopru l-ispejjeż direttament relatati mal-finanzjament ta' skemi nazzjonali ta' xogħol b'ħinijiet iqsar, u miżuri simili oħra li jkunu stabbilew bħala reazzjoni għall-pandemija, b'mod partikolari għal dawk li jaħdmu għal rashom.

SURE jista' jiffinanzja wkoll xi miżuri relatati mas-saħħa, b'mod partikolari fil-post tax-xogħol, użati biex jiġi żgurat ritorn sikur għall-attività ekonomika normali.

L-Istati Membri għadhom jistgħu jippreżentaw talbiet formali għall-appoġġ skont SURE, b'qawwa totali sa EUR 100 biljun biex jgħin fil-protezzjoni tal-impjiegi u l-ħaddiema affettwati mill-pandemija.

Il-Kummissjoni diġà pproponiet total ta' EUR 87.8 biljun f'appoġġ finanzjarju permezz ta' SURE lil 17-il Stat Membru.

Sfond għas-self tal-UE

Aktar dettalji dwar l-eżekuzzjoni:

Għal aktar informazzjoni

Mistoqsijiet u Tweġibiet

Stqarrija għall-istampa teknika

Qafas tal-Bonds Soċjali

Sit web tal-istrument SURE

Sit web tal-UE bħala l-entità li qed tissellef